**PREVÁDZKOVÝ PORIADOK**

**DODATOK č. 1/2014/Sá zo dňa 1. 6. 2014**

Základná škola, Ul. Janka Kráľa 1, 018 51 Nová Dubnica, účastník konania požiadal listom doručeným na Regionálny úrad verejného zdravotníctva so sídlom v Považskej Bystrici dňa 24. 1. 2012 podľa § 52 ods. 1 písm. e) Zákona č. 355/2007 Z. z. o vydanie posudku k návrhu na schválenie prevádzkového poriadku „Školská jedáleň“ pri Základnej škole, Ul. Janka Kráľa 1, 018 51 Nová Dubnica.

Regionálny úrad verejného zdravotníctva so sídlom v Považskej Bystrici ako príslušný orgán podľa § 3 ods. 1 písm. c) v spojení s prílohou č. 1 § 6 ods. 3 písm. g) Zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov po preskúmaní predmetného podania – žiadosti **vyhovuje a prevádzkový poriadok schvaľuje** dňa 30. 1. 2012 č. A/2012/0160-2/HDM.

**1. ORGANIZÁCIA PREVÁDZKY – REŽIM STRAVOVANIA**

**Zriaďovateľ** podľa miestnych podmienok zabezpečuje ekonomicky a organizačne efektívnosť školského stravovania detí a žiakov formou zriaďovania zariadení školského stravovania, ktorých je zriaďovateľom v súlade so Zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov a znení neskorších predpisov.

**Režim** stravovania detí a žiakov, zamestnancov škôl a školských zariadení a ostatných stravujúcich je upravený v tomto prevádzkovom poriadku školského stravovacieho zariadenia podľa Zákona NS SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov podľa § 139 až 141 zákona. V rámci činnosti a prevádzky stravovacieho zariadenia podľa Vyhlášky MZ SR č. 533/2007 Z. z. o podrobnostiach o požiadavkách na zariadenia spoločného stravovania a Zákona NR SR č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov sa **zabezpečuje najmä:**

1. prihlasovanie a odhlasovanie odberu jedla a nápojov
2. časový harmonogram výdaja jedál pre deti a žiakov
3. pedagogický dozor nad deťmi a žiakmi počas výdaja a konzumácie jedál
4. stravovanie detí, žiakov, zamestnancov škôl a školských zariadení a iných dospelých osôb
5. diétne stravovanie detí a žiakov, u ktorých podľa posúdenia ošetrujúceho lekára zdravotný stav vyžaduje osobitné stravovanie s uvedením spôsobu manipulácie a vydávania jedál

**Výroba a výdaj jedál a nápojov v stravovacom zariadení sa riadi podľa:**

1. odporúčaných výživových dávok potravín podľa vekových kategórií stravníkov
2. materiálno-spotrebných noriem pre školské stravovanie
3. hygienických požiadaviek a zásad správnej výrobnej praxe (HACCP)
4. vopred zostaveného jedálneho lístka s dodržiavaním výživovej hodnoty jedál
5. podmienok nákupu potravín na jedlo, ktoré prispieva zákonný zástupca

**Výroba jedál pre zamestnancov a iné dospelé osoby** sa v stravovacom zariadení zabezpečuje podľa písmena a) až c) pre vekovú kategóriu stravníkov 15.- 18. ročných.

**Výdaj stravy pre deti MŠ**

**Desiata 8.15 – 8. 45 hod**

**Obed 11.45 – 12.15 hod**

**Olovrant 14.10 – 14.30 hod**

Dozor v školskej jedálni pre deti MŠ vykonávajú učitelia I. a II. oddelenia MŠ.

Zamestnanci ŠJ zabezpečia roznášku pokrmov a doplnkovej stravy, t.j. desiata a olovrant na jedálenský stôl, po konzumácií sa použitý riad umýva v časti vyhradenej na umývanie riadu. Školské stravovacie zariadenie zabezpečuje deťom MŠ pitný režim po celý deň ich pobytu v zariadení vhodným nápojom napr. voda, citronáda, voda s ovocným sirupom a citrónom, rôzne čaje a ovocné šťavy.

**Výdaj stravy pre žiakov ZŠ**

**Obed 12.00 - 14.00 hod**

**Pracovná doba v ŠJ: 7.00 – 15.00 hod**

**Strava sa nevydáva mimo školskej jedálne. Počas vydávania obedov platí zákaz vstupu do školskej jedálne osobám, ktoré sa v našej školskej jedálni nestravujú.**

* 1. **ÚHRADA STRAVNÉHO**

Strava sa uhrádza – poštovou poukážkou

prevodným príkazom prostredníctvom internet bankingu

**Zákonný zástupca dieťaťa uhrádza stravné v zmysle Všeobecne záväzného nariadenia Mesta Nová Dubnica č. 6/2012 do 20. dňa mesačne vopred.** Stravníci, ktorí si nebudú plniť túto povinnosť v dvoch za sebou nasledujúcich mesiacoch môžu byť dočasne vyradení z evidencie stravujúcich v zariadení.

Číslo účtu ŠJ: 4420197004

IBAN: SK95 5600 0000 0044 2019 7004

Konštantný symbol: 0308

Variabilný symbol: mesiac/rok/poradové číslo stravníka

**1. 2 FINANČNÝ LIMIT**

Finančné pásma nákladov na nákup potravín na jedno jedlo podľa vekových kategórií stravníkov a príspevok zákonného zástupcu dieťaťa a žiaka vo výške nákladov na nákup potravín s účinnosťou od 1. 9. 2008 podľa Zákona č. 245/2008 Z. z. o výchove a vzdelávaní a o zmene a doplnení niektorých zákonov, schválené Všeobecným záväzným nariadením Mesta Nová Dubnica č. 6/2012 o výške príspevku na čiastočnú úhradu nákladov a podmienky úhrady v školských jedálňach. Výroba jedál a nápojov pre dospelých stravníkov sa zabezpečuje podľa vekovej kategórie stravníkov 15 – 18/19 ročných a úhrada sa realizuje podľa Zákonníka práce (stravné 2,19 €, z toho 0,99 € hradí zamestnanec a 1,20 € zamestnávateľ.)

**Materská škola:**

Desiata úhrada 0,28 €

Obed úhrada 0,68 €

Olovrant úhrada 0,23 €, t.j. celodenná strava úhrada **1,19 €**

**Základná škola (obed):**

ZŠ stravníci od 6. – 11. rokov úhrada **1,01 €**

ZŠ stravníci od 11. -15- rokov úhrada **1,09 €**

Zamestnanci škôl a školských zariadení v zriaďovateľskej pôsobnosti mesta úhrada **1,19 €.** Iné fyzické osoby úhrada za stravu **1,19 €.** Školská jedáleň poskytuje stravovanie za čiastočnú úhradu nákladov, ktoré uhrádza iná fyzická osoba vo výške **1,- €.**

Pre dieťa, žiaka, ktorého zákonný zástupca je poberateľom dotácie na podporu výchovy k stravovacím návykom dieťaťa ohrozeného sociálnym vylúčením pre deti v hmotnej núdzi a pre deti z rodín, ktorých príjem je najviac vo výške životného minima je dotácia:

pre deti MŠ suma 0,86 €

pre žiakov 1.-4 ročníka suma 1,- €

pre žiakov 5.-9. ročníka suma 1,- €

**2. PRIHLASOVANIE A ODHLASOVANIE ZO STRAVY**

**Prihlásiť sa na stravu je možné osobne v kancelárii vedúcej ŠJ.**

**Vaše dieťa môžete prihlásiť na obedy kedykoľvek v priebehu školského roka.**

V auguste, počas letných prázdnin (posledné dva týždne, denne od 9.00 hod do 14.00 hod) si stravník vyzdvihne **prihlášku na** **stravu a poštovú poukážku.** Vyplnenú záväznú prihlášku a doklad o úhrade stravného prinesie naspäť do kancelárie vedúcej ŠJ. Ostatné mesiace počas školského roka 2014/2015 šek dostane stravník v triede.

DÔLEŽITÉ UPOZORNENIE!

Nezaplatenie šeku v priebehu školského roka neznamená, že Vaše dieťa automaticky odhlásime zo stravy. Tak, ako sa písomne záväzne prihlasujú deti na stravu, tak je potrebné tiež **záväzne odhlásiť** dieťa zo stravy a musí to urobiť rodič, nie dieťa. Máme skúsenosť, že rodičia šek nezaplatili a mysleli si, že dieťa je odhlásené. Nepríjemným prekvapením bolo, keď sme im potom účtovali všetky stravné dni až po deň, kedy sme zistili, že dieťa na stravu nechodí.

**Odhlasovanie zo stravy: osobne alebo telefonicky 042/44 33 657**

Rodič, zákonný zástupca dieťaťa, žiaka je povinný odhlásiť resp. prihlásiť dieťa zo stravy **deň vopred do 14.00 hodiny a to:**

- osobne v kancelárii vedúcej ŠJ alebo u pani kuchárky

- telefonicky

- zapísaním sa do zošita uloženého vo výdajnom okienku stravy

- za včas neodhlásenú stravu sa náhrada neposkytuje. V prípade náhleho ochorenie alebo iného dôvodu, pre ktorý stravník obed neodobral, môže byť vydaný do čistého obedára, zo zadnej časti budovy školskej jedálne (zvoniť) v čase od 11.45 hod do 12.15 hod

- počas choroby dieťaťa, žiaka, zamestnanca sa nesmie odoberať strava

* zákonným zástupcom žiakov 9. ročníka sa preplatky za neodobratú stravu vrátia na účet po predložení žiadosti
* preplatky na stravnom sa odpočítavajú mesačne ku dňu vydávania šekov
* je zakázané stravníkom prihlasovanie a odhlasovanie sa z obedov podľa vlastného výberu jedál
* skupinové odhlasovanie obvykle zabezpečuje pedagóg, ktorý výlet, exkurziu organizuje, ale **je povinnosťou stravníka zabezpečiť si odhlášku zo stravy individuálne**
* v prípade horeuvedených hromadných odhlášok zo stravy napr. účasť na školskom výlete, účasť na športových súťažiach, je nutné odhlásiť minimálne **3 dni vopred**

**3. SPRÁVANIE SA STRAVNÍKOV V ŠKOLSKEJ JEDÁLNI**

1. Každý žiak má právo stravovať sa v ŠJ.
2. Do jedálne vstupujú v čase určenom na obed.
3. Žiaci, ktorí sa nestravujú, cudzí ľudia ani rodičia do jedálne nevstupujú (školské stravovanie je uzavretý typ stravovania.)
4. V školskej jedálni sa zdržuje len nevyhnutnú dobu na obed.
5. Žiaci sa správajú disciplinovane, sú povinní dodržiavať pokyny zamestnancov školskej jedálne a prítomných pedagógov, ktorí pravidelne vykonávajú dozor v ŠJ.
6. Pri jedálenskom stole sa správa kultúrne – nerozpráva nahlas, nevykrikuje, nenecháva po sebe odpadky, nesiaha iným do taniera, udržuje čistotu. Neničí obrusy, tácky, taniere, príbory a poháre.
7. Po konzumácii obeda si odnesie použitý kuchynský riad a príbor na podnose do zberného okienka pre použitý riad.
8. Ak stravník stravu neskonzumuje priamo z taniera v jedálni, je zakázané odnášať jedlo a riad z jedálne.
9. V prípade, že žiak rozleje časť obeda na podlahu, oznámi túto skutočnosť pedagogickému dozoru, ktorý prostredníctvom zamestnancov ŠJ zabezpečí odstránenie nedostatku, ktorý býva príčinou školského úrazu.
10. Ak žiak časť stravy rozleje na jedálenský stôl, prípadne rozbije riad, požiada pracovníčku pri odbere použitého riadu o uvedenie stola do vyhovujúceho hygienického stavu.
11. Za opakované priestupky závažnejšieho charakteru, či hrubé nekultúrne správanie môže byť žiak dočasne vylúčený zo školského stravovania.

**4. ZAMESTNANCI ŠKOLSKEJ JEDÁLNE**

Vedúca ŠJ: Mgr. Slobodová Ľubomíra

Hlavná kuchárka: Lehocká Terézia

Kuchárka: Chovancová Anna

Pracovníčka v prevádzke: Kapusníková Janka

Pracovná doba od 7.00 do 15.00 hodiny.

Jedálny lístok je k nahliadnutiu na internetovej stránke školy i na nástenke pri vstupe do budovy ŠKD.

Vážení rodičia, stravníci..... informácie radi poskytneme na tel. č. 042/44 33 657.

Vypracovala: Mgr. Slobodová Ľubomíra v.r. vedúca ŠJ

Schválil: Mgr. Staňo Martin, v.r. riaditeľ školy